**Pieter Pauwel (Peter Paul) Rubens** (\* 28. jún 1577, Siegen, Nemecko – † 30. máj 1640, Antverpy, Belgicko) je považovaný za jedného z najvýznamnejších maliarov európskeho umenia, spolu s Rembrandtom van Rijn a za najvýznamnejšieho flámskeho maliara 17. storočia.

Životopis
---------

Narodil sa vo vestfálskom meste Siegen, v rodine úspešného antverpského protestantského advokáta, ktorý utiekol z Antverp pred náboženským útlakom. V roku 1589, dva roky po otcovej smrti, sa Rubens a jeho matka vrátili do Antverp, kde prestúpil ku katolíckej viere. Náboženské motívy patrili v jeho neskoršej práci k najvýznamnejším. V Antverpách ho jeho matka dala do školenia k najlepším miestnym maliarom.

V roku 1600 odišiel do Talianska, kde pôsobil ako dvorný maliar pre mantovského vojvodu Vincenza Gonzagu. Navštívil Benátky, Rím a Janov, študoval tu antické umenie a učil sa kopírovaním diel talianskych majstrov. Jeho štýl bol v tej dobe silne ovplyvnený Tizianom.

Po smrti jeho matky v roku 1608 sa Rubens vrátil do Antverp. O rok neskôr sa oženil s Isabelle Brantovou. Jeho obrazy *Stavanie kríža* (1610) a *Snímanie z kríža* (1611 - 1614) pre miestnu katedrálu Panny Márie ho zaradili medzi najuznávanejších flámskych maliarov.

Mnoho zákaziek dostal od francúzskeho kráľovského dvora, medzi nimi aj na sériu alegorických obrazov zo života Márie Medicejskej (teraz sú umiestnené v Louvri). Pre spracovanie veľkého množstva zákaziek, ktoré dostával, vytvoril v Antverpách dielňu, v ktorej s ním pracovali jeho žiaci z ktorých sa mnohí neskôr preslávili ako napríklad Anthonis van Dyck.

V rokoch 1621 až 1633 sa aktívne zúčastňoval na mnohých diplomatických rokovaniach. Španielsky kráľ Filip IV. ho poveril úlohou dosiahnuť zblíženie Španielska s Anglickom. Rubensovou zásluhou bola 15. novembra 1630 podpísaná mierová zmluva medzi Anglickom a Španielskom. Anglický kráľ Karol I. ho za toto úsilie pasoval na rytiera a bohato obdaroval.

V roku 1630, štyri roky po smrti svojej prvej ženy, sa znova oženil so šestnásťročnou Helenou Fourmetovou. Rubens mal tri deti so svojou prvou ženou Isabelle a päť detí s Helenou. Najmladšie dieťa sa narodilo osem mesiacov po jeho smrti. Zomrel vo veku 62 rokov a je pochovaný v kostole sv. Jakuba v Antverpách.

Galéria
-------

* Jazdecký portrét vojvodu z Lermy, 1603, Museo del Prado, Madrid, Španielsko*Jazdecký portrét vojvodu z Lermy*, 1603, Museo del Prado, Madrid, Španielsko
* Stavanie kríža, 1610-1611, katedrála Panny Marie Antverpy*Stavanie kríža*, 1610-1611, katedrála Panny Marie Antverpy
* Nanebovzatie Panny Márie - (The Assumption of the Virgin), 1626, olej na dreve, Národná galéria umenia, Washington, DC, USA *Nanebovzatie Panny Márie* - (*The Assumption of the Virgin*), 1626, olej na dreve, Národná galéria umenia, Washington, DC, USA
* Snímanie z kríža, 1612-1614, katedrála Panny Marie Antverpy*Snímanie z kríža*, 1612-1614, katedrála Panny Marie Antverpy

* Venušina toaleta, 1612-1615, Sammlungen des Regiereden Fürsten von Leiechtenstein Vaduz, Lichtenštajnsko*Venušina toaleta*, 1612-1615, Sammlungen des Regiereden Fürsten von Leiechtenstein Vaduz, Lichtenštajnsko
* Jesenná krajina so zámkom Steen, 1636, National Gallery, Londýn, Anglicko*Jesenná krajina so zámkom Steen*, 1636, National Gallery, Londýn, Anglicko
* Tri grácie, 1636-1638, Museo del Prado, Madrid, Španielsko*Tri grácie*, 1636-1638, Museo del Prado, Madrid, Španielsko
* Rubensom maľovaný strop. Pohľadom ku trónu, Banqueting House, Whithehall, Londýn, Anglicko Rubensom maľovaný strop. Pohľadom ku trónu, Banqueting House, Whithehall, Londýn, Anglicko

Iné projekty
------------

Commons
* Spolupracuj na Commons Commons ponúka multimediálne súbory na tému **Peter Paul Rubens**

Zdroj
-----

*Tento článok je čiastočný alebo úplný preklad článku Peter Paul Rubens na českej Wikipédii.*

Autoritné údaje: * abART: 14339
* BnF: 12149490h
* GND: 11860354X
* ISNI: 0000000121341267
* LCCN: n79055561
* NK ČR: jn20000720259
* ULAN: 500002921
* VIAF: 56647196
* Web umenia: 8723
* WorldCat: lccn-n79055561